ปัจจัยเสี่ยง (RISK FACTORS)

การดำเนินงานของบริษัทมีปัจจัยความเสี่ยงที่เกี่ยวข้องและอาจมีผลกระทบโดยตรงต่อบริษัท
และ/หรือ ผู้ลงทุนอย่างมีนัยสำคัญ ดังรายละเอียดต่อไปนี้

1. ความผันผวนของราคาวัตถุดิบ

ถั่วเหลืองเป็นพืชเศรษฐกิจสำคัญชนิดหนึ่งของประเทศ แต่ผลผลิตมีไม่เพียงพอกับความต้องการใช้
ทั้งการใช้ภายในประเทศและในอุตสาหกรรมต่างๆ
โดยเฉพาะความต้องการใช้ถั่วเหลืองคุณภาพดีเพื่อการบริโภค และอุตสาหกรรมอาหาร
รวมทั้งความต้องการใช้น้ำมันถั่วเหลืองและกากถั่วเหลืองของอุตสาหกรรมต่อเนื่อง
ในขณะเดียวกันผลผลิตภายในประเทศมีอัตราการผลิตลดลง เนื่องจากต้นทุนการผลิตค่อนข้างสูง
พื้นที่เพาะปลูกมีขนาดเล็ก ไม่มีขนาดใหญ่อย่างในต่างประเทศ
จึงเป็นสาเหตุที่ประเทศไทยต้องนำเข้าสินค้าถั่วเหลืองจากต่างประเทศด้วย
ส่งผลให้อุตสาหกรรมน้ำมันถั่วเหลืองเป็นอุตสาหกรรมที่ต้องพึ่งพาการนำเข้าสูง

ความผันผวนของราคาเมล็ดถั่วเหลืองที่เป็นต้นทุนหลักของการผลิตกากถั่วเหลืองและน้ำมันถั่วเหลืองที่เป็นสินค้าโภคภัณฑ์
ถูกกำหนดโดยอุปสงค์และอุปทานในตลาดโลก โดยปัจจัยหลักที่มีผลต่ออุปสงค์ของเมล็ดถั่วเหลือง
นอกจากความต้องการใช้เพื่อการผลิตอาหารแล้ว
ยังรวมถึงความต้องการนำไปใช้ในการผลิตพลังงานทดแทน
ซึ่งทำให้ราคาวัตถุดิบมีความผันผวนตามราคาน้ำมันดิบในตลาดโลกรวมทั้งการเก็งกำไรในตลาดซื้อขายสินค้าโภคภัณฑ์ล่วงหน้า
ในด้านอุปทานของเมล็ดถั่วเหลืองมีความผันแปรไปตามสภาวะอากาศที่แปรปรวน
หรือภัยธรรมชาติที่อาจทำให้ผลผลิตไม่เป็นไปตามคาดการณ์ รวมทั้งนโยบายการส่งเสริม
การแทรกแซง การส่งออก การนำเข้า ของอุตสาหกรรมโรงสกัดน้ำมันถั่วเหลืองของภาครัฐ
โดยเฉพาะในกลุ่มประเทศที่พัฒนาแล้ว ซึ่งสิ่งเหล่านี้อยู่เหนือการควบคุมและความคาดหมายของบริษัท

ดังนั้นเมื่อใดก็ตามที่ราคาสินค้าถั่วเหลืองได้ปรับตัวไปอยู่ในระดับที่สูงมากย่อมส่งผลให้ต้นทุนการผลิตกากถั่วเหลืองและน้ำมันถั่วเหลืองของบริษัทสูงขึ้นตามไปด้วยอย่างหลีกเลี่ยงไม่ได้
และที่สำคัญถ้าราคาวัตถุดิบมีความผันผวนเพิ่มสูงขึ้นด้วยปัจจัยที่กล่าวข้างต้นก็จะนำมาซึ่งการบริหารจัดการของบริษัทที่ยุ่งยากมากขึ้น
ทั้งการบริหารจัดการด้านความเสี่ยงของราคาและปริมาณวัตถุดิบเพื่อให้มีวัตถุดิบเพียงพอต่อความต้องการผลิตตามแผนการผลิต
ตลอดจนการบริหารงานด้านการขายสินค้ากากถั่วเหลืองและน้ำมันถั่วเหลืองของบริษัท

การบริหารความเสี่ยง

บริษัทได้มีมาตรการในการบริหารความเสี่ยงเพื่อไม่ให้มีผลกระทบจากปัจจัยดังกล่าว
ด้วยการมีคณะทำงานจัดซื้อวัตถุดิบ คอยติดตามข่าวสาร สถานการณ์
ที่เกี่ยวข้องกับราคาวัตถุดิบและผลิตภัณฑ์เพื่อวิเคราะห์สถานการณ์อย่างใกล้ชิด
โดยมีการกำหนดเป้าหมายของราคา ปริมาณ
และระยะเวลาในการดำเนินการบริหารความเสี่ยงที่เหมาะสม และให้สอดคล้องกับแผนธุรกิจ
ตลอดทั้งการบริหารความเสี่ยงผ่านทางตลาดซื้อขายสินค้าโภคภัณฑ์ล่วงหน้าเพื่อป้องกันความเสี่ยงด้านความผันผวนของราคาวัตถุดิบและผลิตภัณฑ์ที่มีต่อผลตอบแทนและผลประกอบการของบริษัท
การบริหารความเสี่ยงผ่านทางตลาดซื้อขายสินค้าโภคภัณฑ์ล่วงหน้าทุกครั้งจะมีการวิเคราะห์ข้อมูลอย่างถี่ถ้วน
และการดำเนินการบริหารความเสี่ยงทุกครั้งจะทำควบคู่และสอดคล้องไปกับปริมาณซื้อขายวัตถุดิบและผลิตภัณฑ์ของบริษัท
(Physical) เพื่อบริหารต้นทุนซื้อ
และราคาขายรวมถึงกำหนดแหล่งพื้นที่การซื้อถั่วเหลืองที่มีคุณภาพสูงในการรับซื้อ
และจัดให้มีการสำรองวัตถุดิบไว้เพื่อรองรับการผลิต
ทั้งนี้เพื่อป้องกันความเสี่ยงอันเกิดจากการขนส่งวัตถุดิบล่าช้า

2. ความผันผวนของอัตราแลกเปลี่ยนเงินตราต่างประเทศ

บริษัทมีสัดส่วนการใช้วัตถุดิบนำเข้าต่อวัตถุดิบภายในประเทศค่อนข้างสูง
ดังนั้นบริษัทอาจได้รับความเสี่ยงจากความผันผวนของอัตราแลกเปลี่ยนเงินตราต่างประเทศจากการที่ราคาเมล็ดถั่วเหลืองอ้างอิงกับราคาตลาดโลก
ซึ่งกำหนดราคาขายเป็นสกุลเงินเหรียญสหรัฐฯ ทำให้ต้นทุนวัตถุดิบของบริษัทผันผวนตามค่าเงินบาท
ดังนั้นจึงกล่าวได้ว่าความผันผวนของอัตราแลกเปลี่ยนเงินตราต่างประเทศ
รวมถึงนโยบายทางเศรษฐกิจ
การเงินและการคลังของประเทศย่อมส่งผลกระทบต่อฐานะทางการเงินและผลประกอบการของบริษัท

การบริหารความเสี่ยง

บริษัทได้มีแนวทางการบริหารความเสี่ยงด้านอัตราแลกเปลี่ยน ด้วยการจัดตั้งคณะทำงาน เพื่อ
เฝ้าติดตามและวิเคราะห์ข่าวสารและสถานการณ์ของอัตราแลกเปลี่ยนอย่างใกล้ชิด
โดยทำงานร่วมกันกับคณะทำงานจัดซื้อวัตถุดิบ
ทั้งนี้บริษัทมีนโยบายในการทำสัญญาซื้อขายอัตราแลกเปลี่ยนล่วงหน้า (Forward contract)
เป็นเครื่องมือบริหารความเสี่ยงด้านอัตราแลกเปลี่ยน เมื่อเห็นว่าอัตราแลกเปลี่ยนเป็นที่น่าพอใจ
เพื่อลดผลกระทบของความเสี่ยงที่เกิดจากความผันผวนของอัตราแลกเปลี่ยน
รวมทั้งทำให้บริษัททราบถึงต้นทุนและราคาขายในรูปของค่าเงินบาทที่แน่นอน

3. ความเสี่ยงที่อาจเกิดขึ้นสืบเนื่องจากสถานการณ์เศรษฐกิจและการเงินโลก

ภาวะเศรษฐกิจโลกในปี 2554 ยังคงต้องเผชิญกับความเสี่ยงสำคัญๆ หลายด้าน
แม้ว่าจะมีแนวโน้มขยายตัวต่อเนื่องแต่ยังคงเปราะบางจากความเสี่ยงของปัญหาวิกฤติหนี้สินยุโรปลุกลาม
การดำเนินนโยบายเข้มงวดสกัดเงินเฟ้อของเอเชีย
ผลของการดำเนินนโยบายการเงินผ่อนคลายเชิงปริมาณ (Quantitative Easing)
ของกลุ่มประเทศพัฒนาแล้วทำให้เกิดความไม่สมดุลในระบบการเงินโลก
เป็นแรงกดดันสำคัญให้ประเทศในเอเชียจำต้องดำเนินนโยบายทางเศรษฐกิจที่เข้มงวดมากขึ้นในปีนี้
รวมทั้งทิศทางอัตราแลกเปลี่ยนที่มีความผันผวนสูงขึ้น

จากการที่ความเสี่ยงของสถานการณ์ดังกล่าว ส่งผลกระทบกับเศรษฐกิจโลกโดยรวม
จึงไม่มีหลักประกันใดว่าความเสี่ยงเหล่านั้นจะไม่ส่งผลกระทบต่อปริมาณความต้องการผลิตภัณฑ์กากถั่วเหลืองและน้ำมันถั่วเหลืองภายในประเทศ
หรือราคาวัตถุดิบเมล็ดถั่วเหลืองตลาดโลก

การบริหารความเสี่ยง

บริษัทจะดำเนินธุรกิจอย่างรอบคอบเพื่อลดผลกระทบจากสถานการณ์ทางการเงินและเศรษฐกิจโลกดังกล่าวที่อาจมีต่อบริษัท
การดำเนินนโยบายทางการเงินที่รอบคอบมาโดยตลอด โดยได้คงระดับหนี้สินต่อทุนในระดับที่ต่ำ
อีกทั้งบริษัทยังมีความสัมพันธ์ที่ดีกับธนาคารต่างๆ ที่เป็นหุ้นส่วนทางธุรกิจมาอย่างยาวนาน

4. ความเสี่ยงด้านสินค้าทดแทน

น้ำมันพืชทุกชนิดสามารถใช้บริโภคทดแทนกันได้ หากใช้เพื่อปรุงหรือประกอบอาหารในครัวเรือน
อย่างไรก็ดี คุณค่าทางโภชนาการของน้ำมันพืชแต่ละชนิดจะแตกต่างกัน
น้ำมันพืชที่ให้คุณค่าใกล้เคียงกับน้ำมันถั่วเหลืองและสามารถทดแทนกันได้ คือ
น้ำมันข้าวโพดและน้ำมันเมล็ดทานตะวัน ส่วนน้ำมันพืชที่ใช้เพื่อการผลิตเชิงอุตสาหกรรม เช่น
อุตสาหกรรมอาหาร โดยทั่วไปจะทดแทนกันไม่ได้
เนื่องจากน้ำมันพืชแต่ละชนิดมีคุณสมบัติเหมาะกับแต่ละอุตสาหกรรมต่างกัน เช่น
อุตสาหกรรมทูน่ากระป๋อง จะต้องใช้น้ำมันถั่วเหลืองเท่านั้น อย่างไรก็ดี
ความเสี่ยงที่น้ำมันข้าวโพดและน้ำมันเมล็ดทานตะวันจะมีการผลิตมาแข่งกับบริษัทฯ คงเป็นไปได้ยาก
เนื่องจากวัตถุดิบดังกล่าวไม่มีการผลิตที่มากเพียงพอในประเทศและไม่มีอุตสาหกรรมต่อเนื่องมารองรับผลิตภัณฑ์อื่นที่จะได้พร้อมกับการสกัดน้ำมัน
อย่างเช่น กากถั่วเหลืองที่นำมาใช้ในอุตสาหกรรมอาหารสัตว์
อุตสาหกรรมต่อเนื่องของน้ำมันข้าวโพด คือ การนำแป้งข้าวโพดไปแปรรูปเป็นสินค้าอื่น
ซึ่งความต้องการใช้ในประเทศยังมีปริมาณน้อย เนื่องจากมีผลิตภัณฑ์อื่นทดแทนได้และราคาถูกกว่า
ส่วนของเมล็ดทานตะวัน คือ กากทานตะวัน แม้จะใช้ผสมทำอาหารสัตว์แต่ก็มีข้อจำกัดในการใช้